Il-fatt li ma ngħatax bidu għal djalogu nazzjonali ġenwin sena wara li dan kien tħabbar mill-Gvern tas-Sudan huwa ostaklu għall-benessri tal-poplu tas-Sudan. Fil-konklużjonijiet tagħha ta' Ottubru 2014, l-UE appellat għal soluzzjoni komprensiva għall-kunflitti fis-Sudan u li din għandha twassal għal proċess politiku inklużiv li jipprovdi paċi u prosperità għas-Sudan. L-UE tafferma mill-ġdid din il-fehma u tinsab diżappuntata li l-Gvern tas-Sudan qed jitlef opportunità billi ma jweġibx għall-isforzi tal-Unjoni Afrikana biex tlaqqa' flimkien il-partijiet interessati kollha. Infaħħru lil dawk ir-rappreżentanti ta' gruppi armati, tal-oppożizzjoni politika u tas-soċjetà ċivili li kienu preżenti f'Addis, lesti biex jimpenjaw ruħhom. Meta ma jkunx hemm djalogu, xi gruppi jiġu esklużi u jinkisru d-drittijiet ċivili u politiċi, l-elezzjonijiet li ġejjin ma jistgħux jagħtu riżultat kredibbli b'leġittimità fil-pajjiż kollu. Il-poplu tas-Sudan jistħoqqlu aħjar. Għalhekk għażilna li ma nappoġġawx dawn l-elezzjonijiet. L-UE tkompli tappoġġa l-isforzi tal-panel ta' livell għoli tal-Unjoni Afrikana kif ukoll sforzi oħrajn għall-paċi fis-Sudan.